Brüssel 08.12.2004

KOM(2004)783 lõplik

.

Ettepanek

NÕUKOGU MÄÄRUS

millega muudetakse määrust (EÜ) nr 2287/2003 norra salehomaari Põhjamerest püüdmise võimaluste osas

.

(komisjoni esitatud)

SELETUSKIRI

Nõukogu määrusega (EÜ) nr 2287/2003 määratakse 2004. aastaks kindlaks teatavate kalavarude ja kalavarurühmade püügivõimalused ning tingimused, mida kohaldatakse ühenduse vetes ning ühenduse kalalaevade suhtes püügipiirangutega vetes.

Ühenduse võimalused norra salehomaari püügiks vööndis IIa (EÜ veed) ja Põhjameres(EÜ veed) aastaks 2004 sätestatakse määruse (EÜ) nr 2287/2003 IB lisas.

Nimetatud lisa joonealuses märkuses sätestatakse väljapüügimahu suurendamine, kui nõukogu otsustab majandamiskorra üle, et kontrollida püügipiirkondi, kus püütakse norra salehomaari ja turska.

Komisjon on nüüd teinud otsuse täiendavate tingimuste kohta, mis on vajalikud püügipiirkonna kontrollimise edendamiseks ja mis on sarnased tingimustega, mida kohaldatakse tursa, kaasa arvatud kilttursaga seotud püügipiirkonna suhtes.

Käesoleva ettepaneku eesmärk on esitada määruse (EÜ) nr 2287/2003 IB ja IV lisa vajalikud muudatused.

Nõukogul palutakse võtta käesolev ettepanek vastu niipea kui võimalik, et kalurid saaksid kavandada oma tegevust käesolevaks kalastushooajaks.

Ettepanek

NÕUKOGU MÄÄRUS

millega muudetakse määrust (EÜ) nr 2287/2003 norra salehomaari Põhjamerest püüdmise võimaluste osas

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 20. detsembri 2002. aasta määrust (EÜ) nr 2371/2002 ühisele kalanduspoliitikale vastava kalavarude kaitse ja säästva kasutamise kohta,[1] eriti selle artikli 20 lõiget 1,

võttes arvesse komisjoni ettepanekut[2]

ning arvestades järgmist:

(1) Ühenduse võimalused norra salehomaari püügiks vööndis IIa (EÜ veed) ja Põhjameres (EÜ veed) aastaks 2004 sätestatakse nõukogu 19. detsembri 2003. aasta määruse (EÜ) nr 2287/2003 (millega määratakse 2004. aastaks kindlaks teatavate kalavarude ja kalavarurühmade püügivõimalused ning tingimused, mida kohaldatakse ühenduse vetes ning ühenduse kalalaevade suhtes püügipiirangutega vetes)[3] IB lisas.

(2) Nimetatud lisa joonealuses märkuses sätestatakse väljapüügimahu (TAC) suurendamine ja liikmesriikidele eraldamine, kui nõukogu otsustab majandamiskorra üle, et kontrollida püügipiirkondi, kus püütakse norra salehomaari ja turska.

(3) Kuigi selline väljapüügimahu suurendamine oleks kooskõlas teaduslike nõuannetega, peaks see olema kättesaadav üksnes nendele liikmesriikidele, kes järgivad oma kalalaevade puhul teatavaid tingimusi, et edendada püügipiirkonna kontrolli. Norra salehomaari püügiks Põhjameres tuleks lisada IV lisasse eritingimused.

(4) Seepärast tuleks määrust (EÜ) nr 2287/2003 vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 2287/2003 IB ja IV lisa muudetakse vastavalt käesoleva määruse lisale.

Artikkel 2

Käesolev määrus jõustub kolmandal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

LISA

Määrust (EÜ) nr 2287/2003 muudetakse järgmiselt:

1) IB lisas asendatakse norra salehomaari püüki vööndis IIa (EÜ veed), Põhjameres (EÜ veed) käsitlev kanne järgmisega:

+++++ TABLE +++++

(2) IV lisale lisatakse punkt 20:

„20. Eritingimused norra salehomaari püügiks Põhjameres

a) Laevad, millele liikmesriigid on andnud välja eripüügiloa norra salehomaari spetsialiseeritud püügiks vastavalt määruse (EÜ) nr 1627/94 artiklile 7, täidavad järgmisi tingimusi:

i) teatavad riiklikule ametiasutusele koha ja aja, millal norra salehomaari lossimine toimub, vähemalt neli tundi enne lossimist, kui lossimine ei toimu liikmesriigi sätestatud aja jooksul;

ii) teostavad lossimise üksnes lipuliikmesriigi määratud sadamates;

iii) esitavad enne pardal hoitava kalasaagi lossimise alustamist riiklikule ametiasutusele asjakohased püügipäevikulehed;

iv) ei lossi pardal hoitavat norra salehomaari saaki enne, kui asjakohane riiklik ametiasutus on selleks loa andnud;

v) hoiavad pardal kuni 5% turska kõigi pardal olevate mereorganismide eluskaalust;

vi) ei laadi norra salehomaari merel ümber;

vii) ei hoia pardal ega kasuta traalpüüniseid väiksema võrgusilma suurusega kui 70 mm.

b) Punktis a nimetatud eripüügiload antakse välja kuni kolmeks kuuks.

c) Välja ei anta eripüügiluba, mis kehtib samale laevale antud eelmise eripüügiloa kehtivusajale järgneva kolme kuu jooksul, kui loa kehtivusaja jooksul on juhtunud järgmine:

i) riikliku kalandusinspektsiooni teostatud kontrollimisel leitakse, et laeva pardal on üle 5% turska kõigi pardal olevate mereorganismide eluskaalust;

ii) laev ei suuda esitada laevaseiresüsteemi (VMS) teadet või, kui VMS-süsteem ei toimi, manuaalset asukohateadet või esitab vale asukohateate;

iii) lossimise kontrollimisel riikliku kalandusinspektsiooni poolt leitakse, et laev on lossinud või jätnud pardale norra salehomaari üle 10% (eluskaal) rohkem, kui punkti a alapunkti iii alusel esitatud püügipäevikulehtedel on deklareeritud;

iv) riiklik kalandusinspektsioon on täheldanud, et merel toimus kõnealuselt laevalt ümberlaadimine teisele laevale;

v) riiklik kalandusinspektsioon on täheldanud, et laev lossis norra salehomaari ilma punkti a alapunktis iv nimetatud loata;

vi) riikliku kalandusinspektsiooni teostatud kontrollimisel leiti, et laev rikub nõukogu määruse (EÜ) nr 850/98 sätteid;

vii) riiklik kalandusinspektsioon on täheldanud, laev lossis norra salehomaari, ilma et ta oleks eelnevalt esitanud punkti a alapunktis iii nimetatud püügipäevikulehti.“

[1] EÜT L 358, 31.12.2002, lk 59.

[2] EÜT C […], […], lk […].

[3] ELT L 344, 31.12.2003, lk 1. Määrust on viimati muudetud komisjoni määrusega (EÜ) nr 1645/2004 (ELT L 296, 21.9.2004, lk 3).